Weskus vier so sy ryke erfenis | Netwerk24
22 September 2017 12:22
Te midde van al die swarigheid waardeur ons reeds vanjaar is met 'n resessie, protesoptredes, die Springbokke se vernederende verloor en die kommer oor wat die nagevolge van die voortslepende droogte kan inhou, is 'n bietjie joligheid hierdie langnaweek welkom – hou net matigheid voor oë.
Weskussers mag by tye moeilike mense wees, maar hul harte is dikwels ruim. Dit gee 'n warm gevoel om die hart dat die Sunflower-dag so goed ondersteun is vanjaar dat Pick n Pay se bandanas uitverkoop is, blykbaar 'n eerste plaaslik hier.
Dink ook maar net aan verlede jaar toe die gemeenskap blitsig ingespring het om seker te maak 'n plaaslike jeugrugbyspan se oorsese reis kan steeds gebeur. Of aan die ruim bydraes wat gelewer is toe Knysna en omgewing in die nood was weens die vernietigende brande daar.
Dié ruimhartigheid gaan verby ras- en klasgrense en is deel van die Weskus se besondere erfenis wat beslis verdien dat daar 'n tjoppie gebraai en 'n glasie geklink word.
'n Mens voel hierdie samehorigheid by die jaarlikse Weskus Erfenis Makietie, een van die suksesvolle jaarlikse geleenthede waar ALMAL saamkuier en mekaar se uniekheid vier.
Paternoster, ten spyte van rasgeskille in die verlede, kon verlede naweek saamstaan in 'n protesoptog teen misdaad en geweld.
Eendrag maak inderdaad mag (met almal gesien as gelyke burgers met gelyke regte).
Ons behoud vorentoe gaan juis daarin wees om saam te staan waar dit nodig is.
Dit kan wees om misdaad te help aanmeld en die polisie en buurtwagte se hand te vat in hierdie toenemend harderwordende stryd.
Dit kan ook wees om watervermorsers aan die kaak te stel – die waterkrisis raak ons almal en niemand van ons kan bekostig dat die water volgende jaar in die krane opdroog nie. Geniet die naweek.